Είχαμε μια υπέροχη διαμονή στο σπίτι της Ρούλας. Ένα μεγάλο, πεντακάθαρο και άνετο σπίτι για οικογένειες ή παρέες σε παραδοσιακό στυλ με ανέσεις και εξοπλισμό ενός καλά οργανωμένου εξοχικού νοικοκυριού.
Το μεγάλο ατού είναι αδιαμφισβήτητα οι λειτουργικοί και άνετοι εξωτερικοί χώροι: μπαλκόνι, μεγάλη ταράτσα με πέργκολα μπρος στη θάλασσα αλλά και μια δεύτερη απάνεμη με μπάρμπεκιου, ξύλινη πλατφόρμα πρόσβασης στη θάλασσα, ξαπλώστρες στο μικρό αμφιθέατρο πάνω στο κύμα όπως και ένα «κρυμμένο» κηπάκι πάνω από τη μικρή ιδιωτική παραλία.
Η τοποθεσία τέλεια για όσους ζητούν ηρεμία, ησυχία και άμεση πρόσβαση σε πεντακάθαρα νερά για κολύμπι όλη τη μέρα. Σε όλο το διάστημα της διαμονής μας δεν υπήρξε η παραμικρή ενόχληση από θορύβους, κάτι που θεωρώ σπάνιο πια και για αυτό το αναφέρω. Αν και όχι πολυσύχναστος ο κόλπος του Αγίου Στέφανου διαθέτει δυο καλές ταβέρνες, με διαφορετικό ύφος η κάθε μία, που μας άφησαν ικανοποιημένους. Η σχετικά γρήγορη οδική πρόσβαση στους οικισμούς της Χώρας και της Δρυοπίδας για ανεφοδιασμό και κοσμικές εξόδους σε συνδυασμό με την ήσυχη διαμονή στον Άγιο Στέφανο αλλά και τη δυνατότητα πεζοπορίας προς τους διπλανούς σχεδόν ερημικούς κόλπους ήταν κάτι που για μας έκανε την εμπειρία διακοπών πολύ ιδιαίτερη και ισορροπημένη.
Τέλος θέλω να αναφέρω και να ευχαριστήσω τον Τάσο που διαχειρίζεται το σπίτι για την άμεση και φιλική επικοινωνία όσο και την εξαιρετική και διακριτική εξυπηρέτηση.
Σίγουρα θα επιδιώξουμε να επιστρέψουμε στο μέλλον.